*Od konfliktu k spoločenstvu* –

náročná cesta, veľký úspech a pretrvávajúca výzva

Dňa 31. októbra 2016 slávil Svetový luteránsky zväz v Katedrále v Lunde ústredné služby Božie pri príležitosti začiatku Roku reformácie a išlo o ekumenické služby Božie spolu s pápežom Františkom! Treba si objasniť, čo to znamená!

V roku 1521 vylúčil pápež Lev X. bulou Martina Luthera z rímskej cirkvi ako notorického kacíra; o 495 rokov neskôr prišiel nástupca Leva X. do Lundu vo Švédsku, aby si s evanjelikmi slávnostne pripomenul výročie reformácie – do Lundu, do mesta, v ktorom bol v roku 1947 založený Svetový luteránsky zväz. Pri vstupe do katedrály sprevádzali pápeža Františka sprava a zľava biskup Younan, prezident Svetového luteránskeho zväzu, a jeho generálny tajomník, farár Junge – na rovnakej úrovni. Títo traja muži boli rovnako oblečení – v albe a s červenou štólou. Červená je v evanjelických cirkvách liturgickou farbou dňa Pamiatky reformácie; ale nie je liturgickou farbou pre 31. október v Rímskokatolíckej cirkvi. Takže pápež prišiel na služby Božie v liturgickej farbe evanjelickej cirkvi a slúžil ich spoločne s biskupom Younanom, generálnym tajomníkom Jungem a kardinálom Kochom. Aké znamenie!

Nie je to samozrejmé, že by Svetový luteránsky zväz slávil svoje ústredné služby Božie pri príležitosti začiatku Roku reformácie ako ekumenické služby Božie spolu s Rímskokatolíckou cirkvou a aby *obe cirkvi spoločne* pozvali predstaviteľov iných kresťanských cirkví. Mohli by sme si predstaviť aj iné konštelácie týchto služieb Božích, a to, že by evanjelické cirkvi pozvali samostatne svojich ekumenických partnerov, alebo že by pozývajúcimi boli evanjelici spolu s reformovanými. Ale tieto služby Božie brali vážne, že reformátori cirkev nechceli rozdeliť, ale reformovať. A to je tiež silným znamením.

Služby Božie mali 3 časti a nedodržiavali liturgické zvyklosti. Kým bežne služby Božie začínajú vyznaním hriechov, začali služby Božie v Lunde poďakovaním Bohu za to, čo Cirkev (v jednotnom čísle) v reformácii prijala, v druhej časti pokračovali nárekom nad rozdelením Cirkvi a priznaním viny, a tretia časť nahliadla do budúcnosti a obsahovala päť osobných záväzkov. Služby Božie sa zakladali na dlhoročnej práci Medzinárodnej evanjelicko-rímskokatolíckej komisie pre jednotu, ktorej výsledok bol publikovaný v dokumente „Od konfliktu k spoločenstvu“. Ako viete, tento dokument bol už preložený aj do slovenčiny. Bol to dlhý proces v Medzinárodnej komisii pre jednotu, kým sme dospeli k tomuto výsledku. Urobili sme veľa návrhov a veľa sme ich zahodili. V ďalšej časti by som Vám chcel ukázať, s akými ťažkosťami sme boli konfrontovaní, a ako sme ich nakoniec zvládli.

Úlohou našej komisie bolo odpovedať na otázku, ako by si mohli spoločne evanjelickí a rímskokatolícki kresťania v roku 2017 pripomenúť reformáciu, 500 rokov po zverejnení 95 výpovedí o odpustkoch, čo je vo všeobecnosti považované za začiatok reformácie. Pre evanjelických kresťanov má slovo „reformácia“ pozitívny význam a spája sa so znovuobjavením evanjelia, slobodou, istotou viery, kňazstvom všetkých pokrstených, kým katolíci pritom spontánne myslia na rozdelenie Cirkvi. Ako by sa mohla pri tak protikladných asociáciách vydariť spoločná spomienka?

Musíme sa pozrieť ešte o niečo precíznejšie, aby sme pochopili tento problém.

Čo je významom a vnútornou logikou pamätných dní alebo pamätných rokov? Takéto dni a roky ponúkajú spoločenstvám príležitosť kolektívne rozprávať o tom, odkiaľ pochádzajú. Rozpráva sa „Odkiaľ“, aby sa ukázalo, kým človek je alebo kým chce byť. V pôvode musí byť podstata zvlášť jasne rozpoznateľná. Pri pohľade na svoje začiatky sa spoločenstvá ubezpečujú o svojej jedinečnosti, zvláštnosti a nie zriedka tiež o svojej veľkosti. Ale v oných rozprávaniach o pôvode ide ešte o viac: rozprávania majú objasniť legitimitu spoločenstva. V prípade štátov sa to môže vzťahovať na ich štátne územie, obzvlášť vtedy, ak sú sporné hranice, alebo na formu vlády (napr. monarchia), keď má byť objasnená jej autorita. To nám dáva možnosť pochopiť, že spomienka jednoducho neznázorňuje minulosť; spomienka je omnoho viac ovplyvnená záujmami terajšej súčasnosti. O minulosti sa rozpráva tak, že určité nároky na platnosť sú odôvodnené alebo popreté.

Pri skorších storočniciach reformácie – 1617, 1717, 1817, 1917 – nechceli evanjelické cirkvi len rozprávať o svojom pôvode, pasívne očakávajúc pochopenie ich cirkvi. Zámerom týchto osláv bolo aj zdôvodnenie teologickej legitimity evanjelických cirkví ako pravej cirkvi Ježiša Krista. To sa dosiahlo na jednej strane skrze odkaz na Písmo sväté, na druhej strane ako ostrá kritika Rímskokatolíckej cirkvi. Na druhej strane boli pre katolíkov pamätné roky reformácie ustavične výzvou a príležitosťou poprieť legitimitu evanjelických cirkví a obviniť ich z odpadnutia od pravej cirkvi, z herézy alebo schizmy. Reformačné oslavy bývali doposiaľ vždy obdobím silnej konfesionálnej polemiky. Hovorilo sa, že prvé storočné výročie v roku 1617 prispelo k vypuknutiu 30-ročnej vojny. Spoločná – evanjelicko-rímskokatolícka – pripomienka reformácie bola v predchádzajúcich storočiach celkom nepredstaviteľná. Tým je zrejmý základný problém, ktorý si komisia stanovila, a s ktorým viacero rokov zápasila.

Otázka pravdaže neznela len: Je možná spoločná *pripomienka* reformácie? Ale aj: Môže byť spoločná *oslava* reformácie? *Common commemoration or common celebration* – spoločná pripomienka alebo spoločná oslava – to bola otázka. Veľa katolíckych biskupov povedalo: „V roku 2017 nie je čo oslavovať, v každom prípade nie pre katolíkov“, zatiaľ čo evanjelickí kresťania rovnako často paušálne a bez ďalšieho premýšľania hovoria: „Oslavujeme reformáciu.“

Francúzi a Nemci si mohli síce v roku 2014 spoločne *pripomínať* vypuknutie 1. svetovej vojny, ale *oslavovať* túto udalosť samozrejme nemohli. Oslavovať možno len vtedy, keď sa prihodilo niečo dobré, ale vypuknutie vojny určite nepatrí k dobrým udalostiam, práve tak ako rozdelenie cirkvi. Radosť a vďaka, tak argumentovala katolícka strana, môžu mať platnosť len pre ekumenické dianie, ktoré sa pokúša prekonať reformáciou spôsobené rozdelenie Cirkvi, nie však pre samotnú reformáciu. V roku 2017 by preto mohla byť oslavovaná len ekuména, nie reformácia. Tak by sa ale s evanjelickými kresťankami a kresťanmi nepodarila spoločná spomienka na reformáciu, lebo im sa so slovom „reformácia“ spája pocit vďačnosti a radosti, a to museli mať možnosť vyjadriť, aj keď ľutovali, že v 16. storočí došlo k rozdeleniu západného kresťanstva.

Musíme ísť ešte o krok ďalej: Samozrejme, oslavovať možno len niečo dobré. To ale opačne znamená: Keď pri pohľade späť na niečo, čo sa udialo v minulosti, nie je čo oslavovať, tak na tom nie je tiež nič dobré. Pri pohľade na reformáciu to znamená: Keď tu nie je čo oslavovať, potom sa na nej nedá nájsť tiež nič dobré. Bolo by potom lepšie, keby sa neuskutočnila, a to by potom tiež znamenalo: Bolo by lepšie, keby neexistovali žiadne evanjelické cirkvi. Nemožno vyvodzovať takéto dôsledky. Bolo by malo potom v neskoršom období význam viesť ekumenické dialógy? Bolo by bývalo neskôr zmysluplné pokúšať sa dialógom dospieť k hlbšiemu spoločenstvu medzi rozdelenými cirkvami? Vo výzve, či a ako v roku 2017 spomínať na reformáciu, bola teda v hre aj ekuména.

V rámci komisie sme po viacerých neúspešných pokusoch povedali: musíme popísať, čo sa v 16. storočí udialo, keď hovoríme o „reformácii“, a musíme aspoň krátko objasniť, čo bolo Lutherovou žiadosťou, predstaviť základné prvky jeho teológie. Potom, ako sme tak urobili, a zamysleli sme sa nad tým, čo sme vlastne urobili, bolo nám jasné: Slovo „reformácia“ sa využíva v rôznych významoch. Je to vlastne samozrejmé, a predsa sa o tom málo hovorí a nerozmýšľa sa o dôsledkoch. Ľudia radi hovoria: „Reformácia“ je taká a taká, „reformácia“ urobila a spôsobila to a to, ako keby bola reformácia sama od seba takou jasnou jednotkou, na ktorú by sme mohli ukázať ako (napríklad) na stôl. V skutočnosti ale poukazuje slovo „reformácia“ na vysokokomplexný fenomén, a podľa významu, ktorý sa slovu v určitých súvislostiach pripisuje, sa diskutuje o určitých aspektoch tohto fenoménu. Význam slova ako je slovo „reformácia“ nie je len jednoducho pravý dobrý alebo zlý, ale viac alebo menej zmysluplný pri kladení určitých otázok a odpovedaní na tieto otázky v určitých kontextoch. S ohľadom na dokument „Od konfliktu k spoločenstvu“ možno povedať, že sa v ňom rozlišujú dva významy tohto slova. Po prvé označuje slovo „reformácia“ reťazec udalostí, ktoré začali uverejnením Lutherových 95 výpovedí o odpustkoch, pokračovali Augsburským náboženským mierom (1555) a Tridentským koncilom (1545 – 1563) a skončili rozdelením cirkvi. Po druhé slúži slovo „reformácia“ ako označenie pre celok teologických a duchovných náhľadov Luthera a iných reformátorov na evanjelium, a tiež pre spoločenstvá a cirkvi, v ktorých sa tieto náhľady uplatňujú. Onen reťazec udalostí má veľa aktérov, tými sú nielen reformátori, ale aj kniežatá a kardináli, cisár a pápež, králi a magistráti, ba aj Turci patria do tohto reťazca - oni všetci sú pôvodcami „reformácie“ v tomto zmysle, kým za teologické hľadisko sú zodpovední samotní reformátori.

Pri rozlišovaní týchto dvoch významov slova „reformácia“ sa potvrdzuje, že nasledovný často počúvaný záver je mylným záverom. Téza 1: „Luther je pôvodcom reformácie“ (tu má „reformácia“ význam „súbor teologických poznatkov”). Téza 2: „Reformácia viedla k rozštiepeniu cirkvi“ („reformácia“ ako reťazec udalostí). Potom znie záver takto: Luther zapríčinil rozštiepenie cirkvi. To je ale klasický mylný záver na základe nejednoznačnosti. Pojem „reformácia“ sa v oboch tézach využíva v odlišnom význame. Aby sme mohli dospieť k spoločnej pamiatke reformácie, museli sme rozlišovať spomenuté významy slova „reformácia“. „Reformácia“ v zmysle teologických náhľadov reformátorov, obzvlášť Luthera, je témou v 4. kapitole dokumentu “Od konfliktu k spoločenstvu“. K tomu sa pripája náčrt 4 hlavných tém Lutherovej teológie: ospravedlnenie, svätá Večera Pánova, ordinovaný úrad, Písmo a tradícia. Ide o predstavenie základných štruktúr Lutherovej teológie, ktorá stavia do stredobodu stelesnené slovo, zvesť a sviatosti, a tak plaší prízrak neviditeľnej cirkvi, namiesto toho trvá na inkarnačnej dimenzii luteránskej teológie a robí ju úrodnou pre ekleziológiu a ekuménu.

Potom bola otázka: Ako si vnesieme do našej pamäti katolícky pohľad na Luthera a reformáciu? Najprv sme chceli jednoducho odložiť stranou dekréty Tridentského koncilu s predstavením Lutherovej teológie. Potom by sme ale obišli 60 rokov ekumenickej teológie. V ekumenických výskumoch však ide práve o lepšie pochopenie vzťahu Lutherovej teológie a katolíckej reakcie na Tridentskom koncile. Preto sme sa rozhodli prezentovať Lutherovu teológiu v ekumenickom horizonte; tak bude zrejmé, ako sa dnes javí vzťah reformátorovej teológie ku katolíckemu učeniu. „Od konfliktu k spoločenstvu“ tak žne plody rozmanitých ekumenických prác. Tieto predostreli početné pozorovania a základy k tomu, že je omnoho viac spoločných znakov medzi luteránskym a rímskokatolíckym učením, ako sa kedysi predpokladalo. Tak budú katolíci pozitívne vidieť a ako niečo dobré hodnotiť to, s čím súhlasia s evanjelikmi – a preto môžu aj oslavovať. Oslavovať možno, ako sme si všimli, len to dobré; *spoločne* oslavovať môžu dve spoločenstvá len vtedy, keď spoznajú, že obe prijali niečo dobré. Tak bude jasné, aké dôležité bolo pre ekumenickú pripomienku reformácie v roku 2016 alebo 2017, že ekumenické dialógy poskytli dôkaz: Pri mnohých reformačných poňatiach sa jedná o názory, ktoré môžu oboch vo veľkej miere rozdeľovať, a ktoré majú pre oboch význam. Preto sme „Od konfliktu k spoločenstvu“ písali ako teologicky dobre odôvodnenú prosbu na katolíkov, pripomenúť si v roku 2017 nielen rozdelenie cirkvi v 16. storočí, ale tešiť sa spolu s evanjelikmi z toho dobrého, čo priniesla so sebou reformácia.

Služby Božie v Lunde ukazujú, že Rímskokatolícka cirkev prijala túto prosbu kladne. Služby Božie sledovali rozlišovanie oboch významov „reformácie“. Kým vďačnosť Bohu v prvej časti sa vzťahovala na teologické a duchovné náhľady reformátorov, druhá časť služieb Božích sa vzťahovala na reformáciu v zmysle reťazca udalostí, ktoré viedli k rozdeleniu cirkvi; dala priestor pokániu a smútku.

Celá prvá časť bola venovaná vďake za všetko dobro, ktoré cirkev prijala v reformácii. V úvodnej modlitbe sa pápež prihovoril k Duchu Svätému: „Pomôž nám tešiť sa z darov, ktoré prišli do Cirkvi prostredníctvom reformácie“ Dodnes ma udivuje, že pápež vyslovil tieto slová: „Pomôž nám tešiť sa z darov, ktoré prišli do Cirkvi prostredníctvom reformácie“ Hovorí sa tu o Cirkvi v jednotnom čísle a o daroch reformácie! To, čo vidia evanjelici ako dobro, ktoré prijali v reformácii, je exemplárne pomenované a dopĺňa sa, že si to nenárokujú len pre seba, ale chcú sa o to podeliť s ostatnými. Katolícka strana na to odpovedá povšimnutiahodným citátom z II. vatikánskeho koncilu, že „katolíci s potešením uznávajú a vážia si skutočne kresťanské dobrodenia z nášho spoločného dedičstva, ktoré sa nachádzajú medzi našimi oddelenými bratmi. Je správne a prospešné [všimnite si reč Eucharistickej modlitby!] uznávať Kristovo bohatstvo a cnostné skutky v živote iných, ktorí vydávajú svedectvo o Kristovi.“[[1]](#footnote-2) Na tomto pozadí mohol biskup Younan predniesť pred Boha nasledovnú vďaku za dobro reformácie - a to v prítomnosti pápeža: „ Vďaka ti, ó Bože, za množstvo nápomocných teologických a duchovných poznatkov, ktoré sme prostredníctvom reformácie všetci prijali. Tebe patrí vďaka za dobré zmeny a reformy, ktoré sa dali do pohybu buď v dôsledku reformácie samotnej, alebo v zápasoch s jej výzvami. Vďaka ti za zvestovanie evanjelia, ktoré sa udialo počas reformácie, a ktoré odvtedy posilnilo nespočetné množstvo ľudí, aby žili život vo viere v Ježiša Krista.“[[2]](#footnote-3) Človek nestačí nad tým žasnúť, že bolo možné začať evanjelicko-rímskokatolícke služby Božie na Pamiatku reformácie s poďakovaním Bohu za dobro, ktoré kresťanstvo prijalo v reformácii!

Druhá časť služieb Božích poukázala na druhý význam slova „reformácia“ - reťazec udalostí, ktorý viedol k rozdeleniu západnej cirkvi. To, čo treba ľutovať a oplakať, je tu pomenované slovami z dokumentu „Od konfliktu k spoločenstvu“. Vinu protivníkov *na obidvoch stranách* nevidno v tom, že sa držali svojich názorov, ale v tom, že Luther vo Wormse neodvolal svoje učenie. Reformační teológovia ako aj ich protivníci boli viazaní svojim svedomím a nemohli odvolať alebo sa vzdať svojho presvedčenia bez toho, aby zranili svoje svedomie a cítili sa vinní. Vinu zaiste vidieť v tom, *ako* bojovali o svoju pravdu: neustále porušovali ôsme prikázanie, ktoré zakazuje vydávať krivé svedectvo proti svojmu blížnemu, zameriavali na to, čo ich navzájom rozdeľovalo, namiesto toho, aby hľadali to, čo ich spájalo a jednotu, v démonizácii protivníka, v miešaní duchovného s politickým a ekonomickým, čo prispelo k hrozným náboženským vojnám. Ale nie všetko je vinné, čo viedlo k rozdeleniu. V dejinách existuje tiež tragická dimenzia, takže občas nielen dobre myslené činy, ale aj skutočne dobré konanie viedlo na základe určitých okolností k negatívnym výsledkom. Toto bolo na službách Božích stvárnené tak, že najprv zaznel pred Bohom nárek, že dokonca aj dobré činy reformy mali niekedy negatívne dôsledky. V druhom kroku bola uznaná vina predkov. K tomu vyslovil pápež František nasledovnú modlitbu: „Prinášame pred teba bremená viny minulosti, keď naši predkovia nenasledovali tvoju vôľu, aby všetci boli jedno v pravde evanjelia.“ Po uznaní viny predkov nasledovalo vyznanie vlastnej viny tých, ktorí žijú dnes a môžu hovoriť sami za seba. Tým bolo pred Boha predložené rozdelenie Cirkvi rôznym spôsobom, v troch krokoch náreku, uznania viny predkov a vyznania vlastnej viny, a od Boha bolo vyprosené odpustenie a zmierenie. Pozdrav pokoja, ktorý následne zaznel katedrálou, zviditeľnil dôveru v odpustenie prijaté od Boha, ako aj vyjadril odpustenie a zmierenie, ktoré si majú poskytnúť navzájom katolíci a evanjelici.

Z kázní pápeža Františka a generálneho tajomníka Jungeho k Jn 15,1-5 odcitujem len niektoré pápežove vety, ktoré ukazujú, ako si prisvojil prosbu bohoslužieb. „S vďakou uznávame, že reformácia prispela k postaveniu Písma svätého viac do centra života Cirkvi. Skrze spoločné počúvanie Božieho slova z Písma urobil dialóg medzi Katolíckou cirkvou a Svetovým luteránskym zväzom, ktorého 50. výročie vzniku slávime, dôležité kroky [...] Lutherova duchovná skúsenosť nás skúma a pripomína nám, že bez Boha nemôžeme nič vykonať. ‚Ako získam milostivého Boha?’ - to je otázka, ktorou sa Luther neustále zaoberal. V skutočnosti je otázka o pravom vzťahu s Bohom tou rozhodujúcou otázkou života. Známe je, že Luther stretol tohto milosrdného Boha v radostnej zvesti o vtelení, smrti a zmŕtvychvstaní Ježiša Krista. Zásada ‚jedine milosťou’ nám pripomína, že Boh sa vždy chopí iniciatívy a vyhovie každej ľudskej otázke, a že sa zároveň snaží iniciovať odpoveď. Tým vyjadruje učenie o ospravedlnení podstatu ľudskej existencie pred Bohom.“[[3]](#footnote-4) To sú pôsobivé výroky pápeža! Svoju kázeň ukončil: „Ako evanjelici a katolíci sa spoločne modlíme v tejto katedrále a uvedomujeme si, že oddelení bez Boha by sme nič nezmohli. Vyprosujeme si jeho pomoc, aby sme boli živými s ním spojenými členmi, ktorí stále potrebujú jeho milosť, aby sme mohli niesť jeho slovo do sveta – do tohto sveta, ktorý tak veľmi potrebuje jeho nežnú lásku a milosrdenstvo.“[[4]](#footnote-5)

Kým v prvých dvoch častiach služieb Božích sa s vďakou a nárekom hľadelo späť , bola tretia časť venovaná pohľadu vpred. Cirkvi ešte nie sú v cieli na ceste od konfliktu ku spoločenstvu. Preto si evanjelici a katolíci verejne vzali za vlastné päť ekumenických imperatívov, ktoré predstavuje dokument „Od konfliktu k spoločenstvu“[[5]](#footnote-6), a zaviazali sa pokračovať ďalej na tejto ceste. Premýšľali sme, ako viditeľne vyjadriť tento záväzok kráčať vpred na ceste k spoločenstvu. Našli sme nasledovné riešenie: V Lunde bol vždy prečítaný jeden imperatív, a zakaždým si jedno dieťa zapálilo malú sviečku od veľkej krstnej sviece, ktorá stála pri krstiteľnici uprostred katedrály. Krst je práve tým putom, ktoré zjednocuje kresťanov. „Od konfliktu k spoločenstvu“ tvrdí: Keď si evanjelickí a katolícki kresťania spoločne pripomínajú začiatky reformácie „berú svoj krst vážne”[[6]](#footnote-7), lebo tí, ktorí sú pokrstení, sú jedno v Kristovi (Ga 3,28), jedno telo, o ktorom platí, že „ak sa dostáva cti jednému údu, radujú sa s ním všetky údy” (1Kor 12,26). Dúfame, že tí, ktorí sú teraz deťmi, pôjdu jedného dňa ďalej po ceste k spoločenstvu. Počas služieb Božích prešlo stredom postupne päť detí od krstiteľnice pomalým krokom dopredu, po schodoch chóru nahor k jednej z piatich veľkých sviec na oltári a zapálilo ju. Chvíľu trvalo, kým bolo zapálených všetkých päť sviec a bolo dojímavé sledovať, ako opatrne a koncentrovane kráčali deti so svojimi sviečkami v kostole dbajúc na to, aby sviečky nedopatrením po ceste nezhasli. Vedomé spomalenie služieb Božích zdôraznilo silu imperatívov, ktoré sa službami Božími stali osobným záväzkom.

Tieto imperatívy vyjadrujú elementárne aspekty ekumenickej skúsenosti. Sú vlastne samozrejmé, ale práve preto si ich musíme stále znovu pripomínať. Prvý imperatív hovorí: „Katolíci a evanjelici by mali vždy vychádzať z perspektívy jednoty, a nie z pohľadu rozdelenia, aby tak posilnili to, čo majú spoločné, aj keď je omnoho jednoduchšie vnímať a prežívať rozdiely.“[[7]](#footnote-8) Skúsenosť učí, že možno rozlišovať dva protikladné postoje k rôznosti cirkví: pre jeden je stanovená a normálna jednota tela Kristovho; potom treba zdôvodniť rozdelenie cirkvi. Druhý postoj považuje za dané a akceptovateľné rôznosť a tiež rozdelenie cirkví; zdôvodniť treba snahy o jednotu Cirkvi. K obom postojom patria protikladné kognitívne záujmy: v prvom prípade sa má hľadať to spoločné napriek rozdielom, v druhom prípade sa majú napriek spoločným znakom čo najviac selektívne spracovať rozdiely a rozdelenie.

Argumentácia s poukazom na spoločné znaky a rozdiely spravidla nedokáže presvedčiť niekoho, kto má odlišnú základnú koncepciu, lebo význam spoločných znakov a rozdielov závisí od tohto prednastavenia. Prechod od druhého postoja k prvému možno podnietiť buď tým, že niekto spozná, že druhý názor odporuje biblickému chápaniu tela Kristovho, alebo tým, že niekto pri stretnutí s veriacimi z iných cirkví okúsi, že i napriek odlišnej reči, odlišnému mysleniu a odlišným praktikám, v ktorých je vyjadrená a zažitá viera, je tu niečo spoločné, čo ich viac spája ako rozdeľuje. Takéto skúsenosti možno zažiť pri ekumenických stretnutiach. Ľudia, ktorí ich majú, nemôžu viac späť. Cítia sa byť zaviazaní vo voľbe jednoty, o ktorej hovorí prvý imperatív. Táto voľba je predpokladom ekumenickej cesty.

Keď si ľudia zvolili jednotu, žijú však v rozdelených cirkvách, potom vyvstáva druhý imperatív: „Evanjelici a katolíci sa musia nechať neprestajne premieňať cez vzájomné stretnutia a vzájomným svedectvom viery.“[[8]](#footnote-9) Cirkvi sa naučili vychádzať spolu pokojne a často aj priateľsky. Nie zriedka ale žijú ľahostajne vedľa seba. Druhý imperatív poukazuje na to, že takáto ľahostajnosť odporuje rozhodnutiu pre jednotu, ktoré vyzýva k stretnutiu s inými, a žiadne skutočné stretnutie nenechá človeka bez zmeny. Len pri pripravenosti k stretnutiu a zmene sa rôznosť cirkví môže stať bohatstvom, miesto toho, aby im bola na škodu.

Tretí imperatív hovorí o cieli ekumenického hnutia: „Katolíci a evanjelici by sa mali nanovo zaviazať k snahe o viditeľnú jednotu, mali by spoločne rozpracovať, čo to znamená v konkrétnych krokoch, a stále znovu sa naliehavo usilovať o dosiahnutie tohto cieľa.“[[9]](#footnote-10) Často sa hovorí, že týmto cieľom je viditeľná jednota Cirkvi, ale dnes ešte nevieme, ako by tá viditeľnosť mala vyzerať. Avšak vieme o smere, ktorým by sme mali ísť, a dúfame, že cestou bude tento cieľ zreteľnejší. Ale práve na tejto ceste môžeme vysádzať viditeľné znaky jednoty. V tomto je impulz tohto imperatívu vynaliezavý. Služby Božie v Lunde boli takýmto doďaleka viditeľným znakom; podľa tejto liturgie sa už v rozličných krajinách slávili mnohé bohoslužby, prispôsobené miestnym podmienkam a hudobne stvárnené mimoriadne kreatívne. Liturgia z Lundu ako viditeľný znak pre jednotu cirkvi sa určitou mierou vydala na cestu okolo sveta.

Štvrtý imperatív pripomína: Ľudia v čase reformácie boli tak dojatí evanjeliom, že nové pochopenie evanjelia zmenilo celý ich svet života. Dnes má evanjelium takýto účinok len zriedka. Spomienka na reformáciu je teda výzvou pre obe strany, katolíkov a evanjelikov, „spoločne nanovo objaviť silu evanjelia Ježiša Krista pre našu dobu“[[10]](#footnote-11).

Nakoniec piaty imperatív: Cirkev a ekuména tu nie sú kvôli sebe, ale kvôli všetkým ľuďom. Preto majú, tak znie piaty osobný záväzok, „katolíci a evanjelici [...] spoločne svedčiť o Božej milosti zvestovaním evanjelia a službou svetu.“[[11]](#footnote-12) Päť osobných záväzkov spolu s prihováraním sa za svet – to bola tretia časť služieb Božích v Lunde - pohľad vpred.

Postoj, ktorý stojí za týmito imperatívmi, je vyjadrený v „Od konfliktu k spoločenstvu“ v prosbe, aby cesta k spoločenstvu pokračovala „s vďačnosťou za to, čo sa už podarilo dosiahnuť; s trpezlivosťou a vytrvalosťou, keďže cesta môže byť dlhšia ako očakávali; s horlivosťou, ktorá nedovolí uspokojiť sa so súčasnou situáciou; so vzájomnou láskou aj v časoch nesúhlasu a konfliktu; s vierou v Ducha Svätého; s nádejou, že Duch naplní Ježišovu modlitbu k Otcovi; a s vrúcnou modlitbou, aby sa tak stalo.“[[12]](#footnote-13)

Pre pamiatku reformácie Komisia pre jednotu kládla nároky na osobitosť spomienky: Čo sa stalo, sa nedá zmeniť; minulosť je nezmeniteľná. Zatiaľ čo minulosť je pevne stanovená, neplatí to pre sprítomnenie minulosti v súčasnosti. V prítomnosti má minulosť podobu spomienky, a táto sa môže meniť a skutočne sa neustále mení. To platí aj pre spomienku na reformáciu. „Od konfliktu k spoločenstvu“ k tomu hovorí: „S výhľadom na rok 2017 nejde o to, aby sme rozprávali iné dejiny, ale aby sme tieto dejiny prerozprávali iným spôsobom.“[[13]](#footnote-14) Pápež František citoval túto vetu vo svojej kázni. Nedokážeme odčiniť konflikty 16. storočia, ale nemusíme s nimi naveky pokračovať, s účinkom rozdeľujúcim Cirkev. Niekedy vznikne v dejinách tak povediac druhá šanca, pod vplyvom iných okolností nanovo uchopiť spory minulosti a zaobchádzať s nimi inak ako kedysi naši predkovia. Ekuména uchopuje túto druhú šancu; áno, ona je tou druhou šancou.

Ekumenické služby Božie v Lunde boli teologicky pripravené a umožnené na základe dlhoročnej práce Medzinárodnej evanjelicko-rímskokatolíckej komisie pre jednotu, prostredníctvom dokumentu „Od konfliktu k spoločenstvu“. Potom sú ale potrebné v cirkvi vedúce osobnosti, ktoré majú odvahu v cirkvi prijať výsledky ekumenických dialógov. Za to treba v tomto prípade vďačiť najmä pápežovi Františkovi. V Lunde sa výsledky dialógu presadili v bohoslužbe, a zároveň tým boli prijaté Cirkvou. To je zriedkavý jav. Vďaka moderným komunikačným prostriedkom mohli byť služby Božie sledované po celom svete, a skutočne si ich všimli po celom svete a na mnohých miestach sa podľa nich oslavovalo. Dokument „Od konfliktu k spoločenstvu“ bol medzičasom preložený do takmer 20 jazykov. V mnohých krajinách pomáha evanjelikom a katolíkom navzájom sa spoznať a objaviť čo majú spoločné. Mám nádej, že dokument „Od konfliktu k spoločenstvu“ sa bude čítať aj vtedy, keď nebude pred dverami žiadna udalosť z cirkevných dejín. A že dokument sa bude študovať aj vtedy, keď budú cirkvi viac naklonené tomu zaoberať sa sami sebou, keďže majú tak veľa vnútorných problémov. Práve vtedy je dôležité, aby si niektorí kresťania stanovili cieľ kráčať ďalej po ceste ekumény. Vtedy môžu so sebou vziať a nadchnúť aj iných.

Preklad dokumentu „Od konfliktu k spoločenstvu“ do slovenčiny začal pred viacerými rokmi v našom inštitúte v Štrasburgu. Bolo pár takých, ktorí sa podujali na preklad, ale teraz môžu v materinskej reči tento text čítať všetci. Z toho sa veľmi teším. Nech tento dokument slúži ekuméne aj na Slovensku a rozvíja svoje pôsobenie!

1. Lund 12; por. ÖG 15. [↑](#footnote-ref-2)
2. Lund 12; por. ÖG 15. [↑](#footnote-ref-3)
3. Podľa KNA Ekumenická informácia 44 (2. november 2016), dokumentácia IV. [↑](#footnote-ref-4)
4. Tamže. [↑](#footnote-ref-5)
5. Od konfliktu k spoločenstvu, § 238 – 245. [↑](#footnote-ref-6)
6. Od konfliktu k spoločenstvu, § 221. [↑](#footnote-ref-7)
7. Od konfliktu k spoločenstvu, § 239. [↑](#footnote-ref-8)
8. Od konfliktu k spoločenstvu, § 240. [↑](#footnote-ref-9)
9. Od konfliktu k spoločenstvu, § 241. [↑](#footnote-ref-10)
10. Od konfliktu k spoločenstvu, § 242. [↑](#footnote-ref-11)
11. Od konfliktu k spoločenstvu, § 243. [↑](#footnote-ref-12)
12. Od konfliktu k spoločenstvu, § 241 [↑](#footnote-ref-13)
13. Od konfliktu k spoločenstvu, § 16. [↑](#footnote-ref-14)